[pic] | AZ EURÓPAI KÖZÖSSÉGEK BIZOTTSÁGA |

Brüsszel, 14.3.2008

COM(2008) 152 végleges

Javaslat:

AZ EURÓPAI PARLAMENT ÉS A TANÁCS HATÁROZATA

a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásnak a többéves pénzügyi keret kiigazítása tekintetében történő módosításáról amelyet a Bizottság a 2006. május 17-i intézményközi megállapodás 48. pontja alapján terjesztett elő a Parlamentnek és a Tanácsnak

INDOKOLÁS

A 2006. május 17-i intézményközi megállapodás 18. és 48. pontja előírja a Bizottság számára, hogy a pénzügyi keretnek a végrehajtás tekintetében szükségesnek ítélt kiigazításáról javaslatokat terjesszen elő a költségvetési hatóság két ága számára.

Az eljárás tartalmazza

- a kifizetési előirányzatok összegének kiigazítását, amely a végrehajtási feltételek figyelembevételével biztosítja a kötelezettségvállalási előirányzatok viszonylatában rendezett alakulásukat (18. pont);

- amennyiben a strukturális alapokra, a Kohéziós Alapra, a Vidékfejlesztési és az Európai Halászati Alapra vonatkozó új szabályok vagy programok elfogadására 2007. január 1. után kerül sor, a költségvetési hatóság két ága vállalja, hogy engedélyezi a 2007-ben fel nem használt források következő évekre történő, a megfelelő kiadási felső korlátokat meghaladó mértékű átvitelét (48. pont).

A Bizottságnak a 2007. évi végrehajtásra vonatkozó, e két szempont alapján elvégzett vizsgálata szükségessé teszi, hogy a költségvetési hatóság számára előterjessze az alábbi, a pénzügyi keret 48. pontra tekintettel történő kiigazítására vonatkozó javaslatát. A költségvetés-végrehajtás miatti kiigazításokra vonatkozó jelenlegi javaslat a folyó árakon számított kiadási felső korlátokat veszi alapul.

Az intézményközi megállapodás 16. pontja kimondja továbbá, hogy a Bizottság minden évben az n+1. évre vonatkozó költségvetési eljárást megelőzően az uniós bruttó nemzeti jövedelem (GNI) és az árak alakulásának megfelelően technikai kiigazítást hajt végre a pénzügyi terven, és az eredményeket közli a költségvetési hatóság mindkét ágával. Az árakat illetően a folyó árakon számított kiadási felső korlátokat az intézményközi megállapodás 16. pontjában megadott, 2%-ban rögzített deflátorral számítják ki. A GNI változásai tekintetében e javaslat a rendelkezésre álló legfrissebb gazdasági előrejelzéseken alapul.

1. A STRUKTURÁLIS ALAPOK, A KOHÉZIÓS ALAP, A VIDÉKFEJLESZTÉSI ÉS AZ EURÓPAI HALÁSZATI ALAP KIIGAZÍTÁSA VÉGREHAJTÁSUK KÖRÜLMÉNYEINEK FÉNYÉBEN (48. PONT)

Az intézményközi megállapodás 48. pontja értelmében, amennyiben a strukturális alapokra, a Kohéziós Alapra, a Vidékfejlesztési és az Európai Halászati Alapra vonatkozó új szabályok vagy programok elfogadására 2007. január 1. után kerül sor, a költségvetési hatóság két ága vállalja, hogy a Bizottság javaslatára engedélyezi a 2007-ben fel nem használt források következő évekre történő, a megfelelő kiadási felső korlátokat meghaladó mértékű átvitelét.

1.1. Az intézményközi megállapodás 48. pontjának hatálya

Az intézményközi megállapodásban szereplő alapelv értelmében az átvitel csak a pénzügyi keret első éve vonatkozásában fel nem használt források esetében lehetséges.

A forrásátvitel a strukturális alapok (Európai Regionális Fejlesztési Alap és Európai Szociális Alap), a Kohéziós Alap, az Európai Mezőgazdasági Vidékfejlesztési Alap és a Halászati Alap által finanszírozott programokra alkalmazható. Szintén alkalmazandó az Európai Regionális Fejlesztési Alap által az európai szomszédsági és partnerségi eszköz (ENPI) keretében a határokon átnyúló és tengeri medencét érintő programokhoz nyújtott hozzájárulásokra, továbbá az előcsatlakozási eszköz (IPA) határokon átnyúló programjaira. Az utóbbi továbbra is a strukturális alapok hatálya alatt marad, és a megfelelő programok késedelmes benyújtása esetén az érintett összegeket újból a tagállamok rendelkezésére kell bocsátani[1].

1.2. Javaslat a kötelezettségvállalási előirányzatok 2007-ről a következő évekre történő átvitelére (1. táblázat)

2007-ben összesen 2 034 millió EUR összegű kötelezettségvállalási előirányzatot szüntettek meg, azaz 2007-ben ilyen összeget nem hajtottak végre, illetve nem vittek át 2008-ra. Ez az összeg 45 operatív program 2007. évi lekötéseinek felel meg, amelyek elfogadása 2007-ben – többnyire a Bizottsághoz való késedelmes benyújtás következtében – nem történhetett meg. Az alábbi táblázat a késve benyújtott programok alapok szerinti megoszlását mutatja be.

[pic]

A 2007–2013-as időszakban az eredeti programozásban mutatkozó késedelmek egyértelmű csökkenése tapasztalható a 2000–2006-os időszakhoz viszonyítva. Az alábbi összehasonlító táblázatból is kitűnik, hogy a későbbi évekre újrapogramozásra szoruló összeg aránya 20%-ról 3%-ra csökkent.

[pic]

Az újraprogramozás 72%-a a vidékfejlesztési programok késései miatt vált szükségessé. A vidékfejlesztési programozás elfogadási folyamatát számos szempont nehezítette meg a kohéziós programok elfogadásához képest. Először is a vidékfejlesztési programozást le kell bontani a vidékfejlesztési intézkedések szintjére, amelyekhez nagyon részletes információval (pl. a környezetvédelmi szempontok tekintetében) kell szolgálni. Másodszor minden programot jóváhagyásra a vidékfejlesztési bizottság elé terjesztenek. Harmadszor, a programok jelentős részét csak 2007 második felében nyújtották be a Bizottsághoz, amiben bizonyos mértékig szerepe lehet annak, hogy az önkéntes differenciálásról 2007 első felében folytatott tárgyalások kimenetelét bizonytalanság övezte. Végül egyéb tényezők (pl. nemzeti intézményi korlátozások és a korábbi programozási tapasztalat hiánya) is hozzájárulhattak a programjavaslatok késedelmes benyújtásához és/vagy a Bizottság által kért pontosítások késedelmeihez.

Az ERFA-programozás késéseit többnyire a programok késedelmes benyújtása okozta. Néhány esetben a programok tartalmát újra kellett tárgyalni annak érdekében, hogy jobban megfeleljenek a közösségi célkitűzéseknek. A késedelmet szenvedő négy IPA-program tárgyalásai lassan haladnak, mivel a több országra (köztük harmadik országokra) kiterjedő tárgyalások – elkerülhetetlen módon – bonyolultabbak. Az ENPI programokkal kapcsolatban hasonló problémák adódtak, ezek közül csak a Balti-tenger programot nyújtották be és fogadták el még 2007-ben.

Több EHA-programot szintén késve (pl. 2007 decemberében) nyújtottak be, ami lehetetlenné tette e programok 2007-ben történő elfogadását.

A melléklet 1a. táblázata teljes áttekintést ad a 2007. évi alulköltekezésről célkitűzések és alapok szerinti bontásban. A fel nem használt előirányzatok összege 3 525 millió EUR volt. Ebből 1 491 millió EUR került átvitelre 2008-ra, feltéve hogy a kötelezettségvállalások lekötési eljárásának előzetes szakaszai 2007 végére lezárultak. Így a maradék összeg 2 034 millió EUR, amelyet az intézményközi megállapodás 48. pontja alapján javasolunk átvinni a programozási időszak későbbi éveire.

Az alábbi táblázat az 1B. fejezet és a 2. fejezet javasolt újraprogramozását tartalmazza[2].

[pic]

Az újraprogramozás időben kissé egyenlőtlen eloszlású, azonban az összegek viszonylag kicsik az éves keretekhez viszonyítva.

Ezenkívül az 1b. táblázat megadja a javasolt átcsoportosítás alapok, illetve a felhasználás évei szerinti megoszlását.

1.3. A javasolt átcsoportosítások hatása a megfelelő kifizetési előirányzatok szintjére

Az 1b. alfejezet alatti újraprogramozás nem befolyásolja jelentősen az év folyamán esedékes kifizetések várható szerkezetét. A vidékfejlesztési programok esetében (2. fejezet) az újraprogramozás a 2008-as előrejelzett kifizetéseket 1 014 millió euróval növeli meg, mely összeg eredetileg 2007-ben lett volna esedékes. Ennek a 2009–2013 időszakra vonatkozó hatása korlátozott lesz.

Mivel a 2008. évi költségvetés elegendő mozgásteret hagy a pénzügyi keret felső korlátja alatt, a Bizottság nem látja szükségesnek, hogy az IKM 48. pontja szerinti javasolt újraprogramozás miatt a kifizetési előirányzatok 2008-as felső korlátainak kiigazítására tegyen javaslatot.

2. A KIFIZETÉSI ELőIRÁNYZATOK ÉS A KÖTELEZETTSÉGVÁLLALÁSI ELőIRÁNYZATOK MEGFELELő IDőBELI ÜTEMEZÉSÉNEK BIZTOSÍTÁSA (18. PONT)

A pénzügyi keret egyik célja a kötelezettségvállalások és a kifizetések megfelelő összetételének biztosítása. Ezen arányt meghatározott számú hipotézisból kiindulva a pénzügyi keret időtartamával azonos időszakra rögzítették, amelyet 2005 májusában juttattak el a költségvetési hatóság két ága számára. A 2007–2013-as pénzügyi keret kifizetési előirányzatainak éves felső korlátját e módszertan alapján határozták meg. A Bizottságnak az intézményközi megállapodás 19. pontjában szereplő feltételekkel összhangban 2010-ben felül kell vizsgálnia ezeket a hipotéziseket.

Az intézményközi megállapodás 18. pontja értelmében a Bizottság köteles a 2007. évi költségvetés végrehajtására és a 2008. évi költségvetésre nézve ellenőrizni a kifizetési előirányzatok – pénzügyi keret tervezési időszakában megállapított – globális felső korlátjának betartását, és megtenni a szükséges kiigazító intézkedéseket.

A globális kifizetési előirányzatok szerkezete 2008-ban csúcspontot, 2009-ben mélypontot ért el. A 2008-as csúcspont jórészt a kifizetések tervezett összevonásának volt köszönhető, amit az okozott, hogy a strukturális alapok programjai esetében a 2000–2006-os programozási időszak utolsó szakasza, illetve a 2007–2013-as időszak első szakasza átfedte egymást. 2009-ben a kifizetések jelentős mértékű csökkenésével számoltak a 2000–2006-os időszak programjaival kapcsolatos kifizetések fokozatos lezárulása miatt, amely meghaladta a 2007–2013-as időszak programjaival kapcsolatos kifizetések növekedését.

A kifizetési előirányzatokra vonatkozó jelenlegi becslés szerint nincs szükség a meglévő kifizetési felső korlátok 2009 vonatkozásában történő módosítására. A regionális politikai szolgálatok által a strukturális műveletekkel összefüggésben elkészített legújabb becslések szerint a kifizetési igények teljes mértékben összeegyeztethetők a hatályos kifizetési felső korláttal. Ennek megfelelően a Bizottság jelenleg nem látja szükségesnek, hogy javaslatot terjesszen elő a kifizetési előirányzatokra vonatkozó felső korlát 2009. évi kiigazításáról. Természetesen továbbra is alaposan figyelemmel fogja kísérni a helyzet alakulását.

A Bizottság a 2009. évi előzetes költségvetési tervezetben pontosítani fogja a strukturális műveletekre és a többi fejezetre vonatkozó kifizetési előrejelzéseit, összhangban a tényleges igényekkel, a költségvetési fegyelemre vonatkozó alapelvekkel és az előre nem látható eseményekre tartalékolt megfelelő mozgástér iránti igénnyel.

1. táblázat: A strukturális alapok 2007. évi végrehajtása – a fel nem használt források átcsoportosítása

[pic]

[pic]

3. A PÉNZÜGYI KERET 2009. ÉVRE VONATKOZÓ TECHNIKAI KIIGAZÍTÁSA A GNI ALAKULÁSÁNAK MEGFELELőEN (16. PONT)

A 2. táblázat az EU-27-ek pénzügyi keretét mutatja be a végrehajtás beszámításával és a 2009. évre vonatkozó kiigazításokkal (azaz jelenlegi árakon, a GNI százalékában kifejezve, a legfrissebb gazdasági előrejelzések alapján).

3.1. A GNI teljes összege

A rendelkezésre álló legfrissebb előrejelzésekkel összhangban 2009-re a GNI-t az EU-27 számára folyó árakon 13 129 milliárd euróban állapították meg (2008-ra 12 547 milliárd EUR, 2007-re pedig 11 975 milliárd euróban).

A következő évekre (2010–2013) az EU-27 GNI-jét a reálértéken vett éves átlagos növekedési rátára vonatkozó belső bizottsági előrejelzések alapján számították ki. Ezen előrejelzések tájékoztató jellegűek, és a rendelkezésre álló legfrissebb gazdasági előrejelzések alapján évente aktualizálják őket.

3.2. A pénzügyi keret 2009. évre vonatkozó technikai kiigazításának fő eredményei

A 2009. évi kötelezettségvállalási előirányzatok összesített felső korlátja a végrehajtást figyelembe véve (136 211 millió EUR) a GNI 1,04%-ának felel meg.

A kifizetési előirányzatok vonatkozó felső korlátja (123 858 millió EUR) a GNI 0,94%-át teszi ki. A legfrissebb gazdasági előrejelzések alapján a saját források 1,24%-os felső korlátjához képest 38 941 millió EUR szabad forrás marad (az EU-27 GNI-jének 0,30%-a).

3.3. A technikai kiigazításhoz kapcsolódó egyéb elemek

5. fejezet (Igazgatás)

Az 5. fejezet esetében a pénzügyi keret egy lábjegyzete megállapítja, hogy az e fejezet felső korlátján belül figyelembe vett nyugdíjakra vonatkozó számadatokat nettó módon, vagyis a nyugdíjrendszerhez való munkavállalói hozzájárulások nélkül kell kiszámítani – ez a 2007–2013 közötti időszakra 2004-es állandó árakon legfeljebb mintegy 500 millió EUR. Így a fejezet felső korlátjának megállapítása során a nyugdíjakhoz kapcsolódó kiadásokból levonásra kerülő összegekre kettős korlátozás vonatkozik:

- Ez az összeg egyik évben sem haladhatja meg a költségvetési bevételként ténylegesen feltüntetett hozzájárulásokat;

- A 2007–2013-as időszak teljes összesített levonásai nem haladhatják meg a 2004-es állandó árakon számított 500 millió eurót.

Az igazgatási kiadások ismétlődő természete miatt a legalacsonyabb korlátot éves szinten kell meghatározni, hogy a szabad forrásokkal ne az időszak elején éljenek, amelynek következményeként az a későbbiekben már nem állna teljes mértékben rendelkezésre. A levonásra kerülő összeg 2009-re folyó árakon számolva 78,0 millió eurót tesz ki.

A 2007–2013 közötti időszakra vonatkozó pénzügyi kereten kívüli kiadások

A 2007–2013 közötti időszakra vonatkozó pénzügyi keretben megállapított felső kiadási korlátokon kívül számos eszköz áll rendelkezésre. Ezen eszközök célja, hogy biztosítsák a rendkívüli és előre nem látható eseményekre való gyors reagálást, és – bizonyos korlátokon belül – némi rugalmasságot biztosítsanak az elfogadott kiadási korlátokon túl:

- a sürgősségi segélyre képzett tartalék , amelyből 2004-es állandó árakon évente maximum 221 millió eurónyi összeg, vagy folyó árakon 2009-ben 244.0 millió euró vehető igénybe;

- az Európai Unió Szolidaritási Alapja , amelynek éves maximális összege folyó árakon 1 milliárd EUR;

- a rugalmassági eszköz , folyó árakon évi 200 millió eurós maximális összeggel, valamint a 2007. és 2008. év fel nem használt összegeivel, amelyek átvihetők 2009-re.

Ezenfelül folyó árakon maximum évi 500 millió EUR erejéig lehetőség lesz az Európai Globalizációs Alkalmazkodási Alap (EGF) mozgósítására, amely az előző év kötelezettségvállalási előirányzatainak összesített felső korlátja alatt fennmaradó bármely mozgástérből és/vagy az előző két év törölt kötelezettségvállalásaiból (az 1b. alfejezethez kapcsolódóakat kivéve) igénybe vehető. 2009-re teljesülnek az 500 millió eurós céltartalék költségvetésben történő rögzítésének feltételei.

A költségvetésben nem szereplő műveletek és a saját források

Az intézményközi megállapodás 11. pontjának negyedik albekezdése megállapítja, hogy az általános költségvetésben nem szereplő műveletekkel kapcsolatos információkat, valamint a saját források különböző kategóriáinak várható alakulását indikatív módon, külön táblázatokban kell bemutatni, és évente, a pénzügyi keret technikai kiigazításakor aktualizálni kell.

Ezeket az információkat a rendelkezésre álló legfrissebb becsléseknek megfelelően a 3. táblázat mutatja be. Ezek az Európai Fejlesztési Alapra (EFA) és a saját források szerkezetére vonatkoznak.

2. TÁBLÁZAT: A 2007–2013-as időszak PÉNZÜGYI KERETE folyó árakon

[pic]

3. TÁBLÁZAT: AZ ÁLTALÁNOS KÖLTSÉGVETÉSBEN NEM SZEREPLŐ KIADÁSOK INDIKATÍV PROGRAMJA ÉS A KÜLÖNBÖZŐ SAJÁT FORRÁSOK VÁRHATÓ ALAKULÁSA

[pic]

Javaslat:

AZ EURÓPAI PARLAMENT ÉS A TANÁCS HATÁROZATA

a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásnak a többéves pénzügyi keret kiigazítása tekintetében történő módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Parlament, a Tanács és a Bizottság között a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásra[3] és különösen annak 48. pontjára,

tekintettel a Bizottság javaslatára,[4]

mivel:

(1) Az 1b. és a 2. fejezet bizonyos operatív programjainak késedelmes elfogadása miatt a strukturális alapokhoz, a Kohéziós Alaphoz, a Vidékfejlesztési és az Európai Halászati Alaphoz rendelt források összegéből folyó értéken számítva 2 034 millió EUR lekötésére nem kerülhetett sor 2007-ben, és nem volt átvihető 2008-ra sem. Az intézményközi megállapodás 48. pontjának értelmében ezen összeget a kötelezettségvállalási előirányzatok vonatkozó kiadási felső korlátjának növelésével át kell vinni a későbbi pénzügyi évekre.

(2) A költségvetési fegyelemről és a pénzgazdálkodás hatékonyságáról és eredményességéről szóló intézményközi megállapodás I. mellékletét ennek megfelelően módosítani kell[5],

A KÖVETKEZŐKÉPPEN HATÁROZOTT:

Egyetlen cikk

A költségvetési fegyelemről és a pénzgazdálkodás hatékonyságáról és eredményességéről szóló intézményközi megállapodás I. melléklete helyébe e határozat melléklete lép.

Kelt Brüsszelben, […]-án/-én.

az Európai Parlament részéről a Tanács részéről

az elnök az elnök

A 2007–2013 KÖZÖTTI IDŐSZAKRA VONATKOZÓ PÉNZÜGYI KERET

[pic]

[1] A 2006. július 11-i 1083/2006/EK tanácsi rendelet 21. cikkének (5) pontjával összhangban.

[2] Az e táblázatban szereplő összegek euróban vannak feltüntetve, mivel az 1b. Vidékfejlesztés és az Európai Halászati Alap alfejezet újraprogramozása euróban történik. A pénzügyi keret éves felső korlátainak kiigazítása ugyanakkor millió euróban történik, ami kerekítéssel jár együtt.

[3] HL C 139., 2006.6.14., 1. o. A költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásnak a többéves pénzügyi keret tekintetében történő módosításáról szóló, 2007. december 18-i 2008/29/EK európai parlamenti és tanácsi határozattal (HL L 6., 2008.1.10., 7. o.) módosított megállapodás.

[4] COM xxx, 2008.xx.xx.

[5] E célból a folyó áron számított adatokat 2004-es árakra számítjuk át.